b'\n_START_ARTICLE_\nITA Tuuli\n_START_PARAGRAPH_\nITA Tuuli oli Suomen merivoimien tilaama sotilask\xc3\xa4ytt\xc3\xb6\xc3\xb6n rakennettu ilmatyynyaluksen prototyyppi._NEWLINE_Se kuului alun perin Laivue 2000:n kokoonpanoon, johon suunniteltiin kuuluvaksi kaksi Hamina-luokan ohjusvenett\xc3\xa4 ja nelj\xc3\xa4 Tuuli-luokan ilmatyynyalusta. Aluksen hankintahinta ilman aseistusta oli noin 13,5 miljoonaa euroa. Vuonna 2003 puolustusministeri\xc3\xb6 valtuutti merivoimat myym\xc3\xa4\xc3\xa4n ilmatyynyaluksen varusteineen. Syksyll\xc3\xa4 2005 alus oli ostajaehdokkaiden koeajossa Suomenlahdella, mutta kauppoja ei syntynyt._NEWLINE_Ilmatyynyaluksia oli tarkoitus k\xc3\xa4ytt\xc3\xa4\xc3\xa4 nopeasti liikkuvina, kaikkina vuodenaikoina toimimaan kykenevin\xc3\xa4 ohjuslavetteina. Merivoimien mukaan alus t\xc3\xa4ytti ja jopa ylitti kaikki sille asetetut vaatimukset, mutta ilmatyynyaluksista luovuttiin suorasta iskukyvyst\xc3\xa4 meriliikenteen suojaamiseen siirtyneen merivoimien teht\xc3\xa4vien painopisteen takia. Meriliikenteen suojaamiseen kiinte\xc3\xa4runkoiset ohjusveneet ovat sopivampia niiden pitk\xc3\xa4n toiminta-ajan takia. Niinp\xc3\xa4 toukokuussa 2003 laivueen uudeksi kokoonpanoksi p\xc3\xa4\xc3\xa4tettiin nelj\xc3\xa4 Hamina-luokan ohjusvenett\xc3\xa4. Tuulta yritettiin myyd\xc3\xa4 usean vuoden ajan, kunnes se p\xc3\xa4\xc3\xa4tettiin vuonna 2013 romuttaa. Tuuli romutettiin vuonna 2014._NEWLINE_Tuuli valmistui vuonna 2002 Aker Finnyardsin Rauman telakalla. Alusta s\xc3\xa4ilytettiin Kirkkonummella Upinniemen laivastotukikohdassa.'